SHF "Dervish Cara" në Pallçisht

Shkolla fillore "Dervish Cara" (zyrtarisht: Shkolla fillore komunale "Dervish Cara" - Pallçisht i Poshtëm) është një shkollë fillore qendrore në fshatin Pallçisht i Poshtëm, Komuna e Bogovinës . 

Shkolla mban emrin e luftëtarit shqiptar për liri dhe udhëheqësit të Kryengritjes Shqiptare kundër sundimit osman, Dervish Carës .

 Vështrim 
Shkolla fillore “Dervish Cara” ndodhet në fshatin Pallçisht i Poshtëm, në Komunën e Bogovinës, në Maqedoninë e Veriut. Ajo përfaqëson një institucion të arsimit fillor nëntëvjeçar ku zhvillohet mësimi në gjuhën shqipe dhe që përveç nxënësve të Pallçishtit të Poshtëm, u shërben edhe fëmijëve të fshatrave përreth si Kallniku dhe Novaku. Ndërtesa kryesore e shkollës është e vendosur në qendër të fshatit, ndërsa në Kallnik funksionon një shkollë e plotë nëntëvjeçare dhe në Novak një paralele e kombinuar për klasat I-V.

Tradita e arsimit në këtë fshat është e hershme. Më 1913, në kohën e pushtetit serb, u hap një shkollë në gjuhën serbe pranë kishës lokale. Më pas, gjatë vitit shkollor 1941/42, në kohën e administrimit shqiptar të krahinës, u hap për herë të parë shkolla shqipe me emrin “Vllaznija”, ku mësuesi i parë ishte Lazër Stefi. Pas përfundimit të Luftës së Dytë Botërore, shkolla u vendos në godina të ndryshme dhe mbajti disa emërtime, si “Liria” e më pas “Përparimi”. Në vitin 1995, shkolla u nda si njësi e pavarur nga shkolla amë dhe mori emrin “Dervish Cara”, në kujtim të patriotit të njohur të Lëvizjes Shqiptare të shekullit XIX që ka prejardhje nga ky vend.

Në vitin shkollor 2019/20, shkolla kishte gjithsej 417 nxënës të shpërndarë në 28 paralele dhe punonin 42 arsimtarë. Në staf përfshiheshin edhe drejtori, psikologu, sekretari, arkatari, bibliotekisti dhe personeli mbështetës teknik. Shkolla ka shfaqur një aktivitet të pasur jashtëkurrikular, duke organizuar ngjarje të ndryshme me karakter edukativ dhe kulturor. Në vitin 2025, nxënësit e saj morën pjesë në konkursin letrar të organizuar nga Biblioteka “Koço Racin”, ku nxënësja Aldina Ajrullai u vlerësua me lëvdatë për krijimtarinë e saj. Po ashtu, janë mbajtur aktivitete për Ditën e Ekologjisë dhe ka marrë pjesë në garën kombëtare “Spelling Bee”.

Përkundër angazhimit dhe sukseseve, shkolla përballet me sfida infrastrukturore. Objekti i vjetër i shkollës, i ndërtuar pas Luftës së Dytë Botërore, ndodhet në gjendje të rëndë dhe kërkon ndërhyrje të menjëhershme për rikonstruksion. Në vitin 2023, falë një donacioni nga Arif Sulejmani, shkolla përfitoi mobilie të reja për të gjitha klasat, duke përfshirë 80 banka dhe 160 karrige për klasat e dyta deri në të nëntat, si dhe 8 banka e 32 karrige për klasat e para.

 Shih edhe 
 Arsimi në Maqedoni të Veriut

 Referime 

Kategoria:Shkolla fillore në Maqedoni të Veriut
Kategoria:Shkolla fillore në Komunën e Bogovinës
Kategoria:Pallçisht i Poshtëm
Kategoria:Shkolla të emërtuara sipas Dervish Carës